CELEX: 32017D0809
Language: fi
Date: 2017-05-11 00:00:00
Title: Neuvoston päätös (YUTP) 2017/809, annettu 11 päivänä toukokuuta 2017, joukkotuhoaseiden ja niiden maaliinsaattamisjärjestelmien leviämisen estämisestä annetun Yhdistyneiden kansakuntien turvallisuusneuvoston päätöslauselman 1540 (2004) täytäntöönpanon tukemisesta

12.5.2017   
            
            
               FI
            
            
               Euroopan unionin virallinen lehti
            
            
               L 121/39
            
         NEUVOSTON PÄÄTÖS (YUTP) 2017/809,
   annettu 11 päivänä toukokuuta 2017,
   joukkotuhoaseiden ja niiden maaliinsaattamisjärjestelmien leviämisen estämisestä annetun Yhdistyneiden kansakuntien turvallisuusneuvoston päätöslauselman 1540 (2004) täytäntöönpanon tukemisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 26 artiklan 2 kohdan ja 31 artiklan 1 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:
   
               (1)
            
            
               Eurooppa-neuvosto hyväksyi 12 päivänä joulukuuta 2003 joukkotuhoaseiden leviämisen vastaisen EU:n strategian, jonka III luvussa on lueteltu toimenpiteitä, joita sekä unionissa että kolmansissa maissa on toteutettava tällaisten aseiden leviämisen torjumiseksi.
            
         
               (2)
            
            
               Unioni panee kyseistä strategiaa aktiivisesti täytäntöön ja toteuttaa sen III luvussa lueteltuja toimenpiteitä, erityisesti osoittamalla varoja monenvälisten järjestöjen toteuttamien erityishankkeiden tukemiseen, antamalla erilaisia asesulkutoimia koskevaa teknistä apua ja asiantuntemusta sitä tarvitseville valtioille sekä vahvistamalla Yhdistyneiden kansakuntien (YK) turvallisuusneuvoston asemaa.
            
         
               (3)
            
            
               YK:n turvallisuusneuvosto hyväksyi 28 päivänä huhtikuuta 2004 päätöslauselman 1540 (2004), jäljempänä ”päätöslauselma 1540 (2004)”, joka oli ensimmäinen kansainvälinen asiakirja, jossa käsitellään yhtenäisellä ja kattavalla tavalla joukkotuhoaseita, niiden maaliinsaattamisjärjestelmiä ja niihin liittyvää materiaalia. Päätöslauselmassa 1540 (2004) vahvistetaan kaikkia valtioita koskevat sitovat velvoitteet, joiden tarkoituksena on estää tällaisten aseiden ja niihin liittyvän materiaalin päätyminen valtioista riippumattomien toimijoiden käsiin. Lisäksi päätöslauselmassa 1540 (2004) kehotetaan valtioita esittämään sillä perustetulle turvallisuusneuvoston komitealle, jäljempänä ”päätöslauselman 1540 komitea”, selvitys toimenpiteistä, joita ne ovat toteuttaneet tai aikovat toteuttaa päätöslauselman 1540 (2004) panemiseksi täytäntöön.
            
         
               (4)
            
            
               YK:n turvallisuusneuvosto hyväksyi 27 päivänä huhtikuuta 2006 päätöslauselman 1673 (2006) ja päätti, että päätöslauselman 1540 komitean olisi tehostettava toimia, joilla se pyrkii edistämään päätöslauselman 1540 (2004) täysimääräistä täytäntöönpanoa työohjelmien, tiedotus- ja suhdetoiminnan, avunannon, vuoropuhelun ja yhteistyön avulla. Lisäksi siinä kehotettiin päätöslauselman 1540 komiteaa tarkastelemaan yhdessä valtioiden sekä kansainvälisten, alueellisten ja osa-alueellisten järjestöjen kanssa mahdollisuutta jakaa ja hyödyntää saatuja kokemuksia sekä sellaisten ohjelmien saatavuutta, joilla voitaisiin helpottaa päätöslauselman 1540 (2004) täytäntöönpanoa.
            
         
               (5)
            
            
               YK:n turvallisuusneuvosto hyväksyi 20 päivänä huhtikuuta 2011 päätöslauselman 1977 (2011) ja päätti jatkaa päätöslauselman 1540 komitean toimeksiantoa kymmenellä vuodella 25 päivään huhtikuuta 2021. YK:n turvallisuusneuvosto päätti myös, että päätöslauselman 1540 komitean olisi tehostettava edelleen toimia, joilla se pyrkii edistämään päätöslauselman 1540 (2004) täysimääräistä täytäntöönpanoa kaikissa valtioissa, pyrittävä aktiivisesti yhdistämään avunantotarjouksia ja avunantopyyntöjä muun muassa vierailuilla asianomaisen valtion kutsusta, välittämällä avunantomalleja, toimintasuunnitelmia tai muita päätöslauselman 1540 komitealle toimitettuja tietoja sekä toteutettava kokonaistarkastelu YK:n turvallisuusneuvoston päätöslauselman 1540 (2004) täytäntöönpanotilanteesta joulukuuhun 2016 mennessä.
            
         
               (6)
            
            
               Turvallisuusneuvosto hyväksyi 15 päivänä joulukuuta 2016 yksimielisesti päätöslauselman 2325 (2016) ja vahvisti siten vuonna 2016 toteutetun päätöslauselman 1540 (2004) kokonaistarkasteluprosessin tulokset. Se kehotti kaikkia valtioita tehostamaan kansallisia toimenpiteitä, joilla päätöslauselma 1540 (2004) pannaan täytäntöön, ja vaati laajempaa tukea valtion valmiuksien rakentamiselle tältä osin muun muassa vapaaehtoisten rahoitusosuuksin avulla sekä laajentamalla yhteistyötä sidosryhmien, kansalaisyhteiskunnan ja tiedeyhteisön välillä.
            
         
               (7)
            
            
               Neuvoston yhteisen toiminnan 2006/419/YUTP (1), neuvoston yhteisen toiminnan 2008/368/YUTP (2) ja neuvoston päätöksen 2013/391/YUTP (3) täytäntöönpanolla on myötävaikutettu merkittävästi niiden valtioiden määrän vähentämiseen, jotka eivät ole toimittaneet kansallista selvitystään, ja niiden valtioiden määrään, jotka eivät ole puutteellisen selvityksen toimitettuaan toimittaneet päätöslauselman 1540 komitean pyytämiä lisätietoja.
            
         
               (8)
            
            
               Tämän päätöksen perusteella toteutettavien hankkeiden tekninen täytäntöönpano olisi annettava tehtäväksi YK:n aseriisuntatoimistolle (UNODA), jonka tehtävänä on antaa päätöslauselman 1540 komitealle ja sen asiantuntijaryhmälle aineellista ja logistista tukea.
            
         
               (9)
            
            
               Tämä päätös olisi pantava täytäntöön noudattaen komission ja YK:n välistä taloudellisia ja hallinnollisia asioita koskevaa puitesopimusta, jota sovelletaan unionin YK:n hallinnoimiin ohjelmiin tai hankkeisiin maksamien rahoitusosuuksien hallinnointiin,
            
         ON HYVÄKSYNYT TÄMÄN PÄÄTÖKSEN:
   1 artikla
   1.   Unioni tukee edelleen YK:n turvallisuusneuvoston päätöslauselman 1540 (2004), jäljempänä ”päätöslauselma 1540 (2004)”, ja päätöslauselman 1977 (2011) täytäntöönpanoa noudattaen joukkotuhoaseiden leviämisen vastaista EU:n strategiaa, jäljempänä ”EU:n strategia”, jossa asetetaan tavoitteeksi YK:n turvallisuusneuvoston aseman vahvistaminen ja sen asiantuntemuksen kehittäminen joukkotuhoaseiden leviämisen haasteisiin vastaamisessa.
   2.   EU:n strategian mukaisia toimenpiteitä vastaaviin, päätöslauselman 1540 (2004) tukemiseen tähtääviin hankkeisiin kuuluu osa-alueellisia työpajoja, maakohtaisia vierailuja, kokouksia, tapahtumia, koulutusta ja suhdetoimintaa.
   3.   Hankkeilla pyritään:
   
               —
            
            
               tehostamaan asiaankuuluvia kansallisia ja alueellisia toimia ja valmiuksia pääasiassa helpottamalla koulutusta, valmiuksien kehittämistä ja avunantoa koordinoiden tiiviisti muiden unionin ohjelmien ja päätöslauselman 1540 (2004) täytäntöönpanoon liittyvien muiden toimijoiden kanssa synergian ja täydentävyyden varmistamiseksi;
            
         
               —
            
            
               edistämään sekä päätöslauselman 1540 (2004) täytäntöönpanotilanteesta vuonna 2009 tehdyn kokonaistarkastelun että vuoden 2016 aikana tehdyn kokonaistarkastelun tulosten perusteella annettujen erityisten suositusten käytännön täytäntöönpanoa varsinkin teknisen avun, kansainvälisen yhteistyön ja yleisölle suunnatun tiedotuksen aloilla;
            
         
               —
            
            
               tukemaan valtioiden pyynnöstä päätöslauselman 1540 (2004) täytäntöönpanoa koskevien vapaaehtoisten kansallisten toimintasuunnitelmien laatimista;
            
         
               —
            
            
               edistämään teollisuutta ja kansalaisyhteiskuntaa edustavien merkittävien sidosryhmien sitoutumista päätöslauselman 1540 (2004) täytäntöönpanoon.
            
         4.   Yksityiskohtainen kuvaus hankkeista on liitteessä.
   2 artikla
   1.   Korkea edustaja vastaa tämän päätöksen täytäntöönpanosta.
   2.   Edellä 1 artiklan 2 kohdassa tarkoitettujen hankkeiden teknisestä toteutuksesta vastaa UNODA yhteistyössä Euroopan turvallisuus- ja yhteistyöjärjestön (ETYJ), Afrikan unionin, Amerikan valtioiden järjestön ja Arabiliiton kanssa. UNODA tekee ETYJin kanssa sopimuksen varojen siirtämisestä ETYJin erityishankkeiden toteuttamista varten.
   3.   UNODA toteuttaa 1 artiklan 2 kohdassa tarkoitettujen hankkeiden teknisen toteutuksen korkean edustajan alaisuudessa ja valvonnassa. Korkea edustaja aloittaa tätä silmällä pitäen tarpeelliset järjestelyt UNODAn kanssa.
   3 artikla
   1.   Rahoitusohje 1 artiklan 2 kohdassa tarkoitettujen hankkeiden toteuttamiseksi on 2 635 170,77 euroa. Koko hankkeen arvioitu kokonaisbudjetti on 2 672 770,77 euroa, mikä katetaan yhteisrahoituksena Euroopan unionin yleisestä talousarviosta.
   2.   Edellä 1 kohdassa säädetystä määrästä rahoitettuja menoja hallinnoidaan Euroopan unionin yleiseen talousarvioon sovellettavien menettelyjen ja sääntöjen mukaisesti.
   3.   Komissio valvoo 2 kohdassa tarkoitettujen menojen asianmukaista hallinnointia. Tätä varten komissio tekee UNODAn kanssa rahoitussopimuksen. Sopimuksessa määrätään, että UNODAn on varmistettava unionin rahoitusosuudelle sen määrää vastaava näkyvyys. Lisäksi siinä määrätään, että UNODA vastaa viime kädessä komissiolle 1 artiklan 2 kohdassa tarkoitettujen hankkeiden teknisestä täytäntöönpanosta.
   4.   Komissio pyrkii tekemään 3 kohdassa tarkoitetun rahoitussopimuksen mahdollisimman pian tämän päätöksen voimaantulon jälkeen. Se ilmoittaa neuvostolle mahdollisista vaikeuksista tätä koskevassa prosessissa ja rahoitussopimuksen tekopäivästä.
   4 artikla
   Korkea edustaja tiedottaa neuvostolle tämän päätöksen täytäntöönpanosta UNODAn säännöllisesti laatimien selvitysten perusteella. Raportteja käytetään neuvoston suorittaman arvioinnin perustana. Komissio antaa tietoja 1 artiklan 2 kohdassa tarkoitettujen hankkeiden rahoitukseen liittyvistä näkökohdista.
   5 artikla
   1.   Tämä päätös tulee voimaan päivänä, jona se hyväksytään.
   2.   Tämän päätöksen voimassaolo päättyy 36 kuukauden kuluttua päivästä, jona 3 artiklan 3 kohdassa tarkoitettu rahoitussopimus tehdään, tai kuuden kuukauden kuluttua päätöksen hyväksymisestä, jos rahoitussopimusta ei ole tämän ajan kuluessa tehty.
   
      Tehty Brysselissä 11 päivänä toukokuuta 2017.
      
         
            Neuvoston puolesta
         
         
            Puheenjohtaja
         
         C. CARDONA
      
   
   
      (1)  Neuvoston yhteinen toiminta 2006/419/YUTP, 12 päivältä kesäkuuta 2006, Yhdistyneiden Kansakuntien turvallisuusneuvoston päätöslauselman 1540 (2004) täytäntöönpanon tukemisesta osana joukkotuhoaseiden leviämisen vastaisen Euroopan unionin strategian täytäntöönpanoa (EUVL L 165, 17.6.2006, s. 30).
   
      (2)  Neuvoston yhteinen toiminta 2008/368/YUTP, hyväksytty 14 päivänä toukokuuta 2008, Yhdistyneiden Kansakuntien päätöslauselman 1540 (2004) täytäntöönpanon tukemisesta joukkotuhoaseiden leviämisen vastaisen EU:n strategian täytäntöönpanon puitteissa (EUVL L 127, 15.5.2008, s. 78).
   
      (3)  Neuvoston päätös 2013/391/YUTP, annettu 22 päivänä heinäkuuta 2013, joukkotuhoaseiden ja niiden maaliinsaattamisjärjestelmien leviämisen estämisestä annetun Yhdistyneiden kansakuntien turvallisuusneuvoston päätöslauselman 1540 (2004) käytännön täytäntöönpanon tukemisesta (EUVL L 198, 23.7.2013, s. 40).
   
      LIITE
      1.   TAVOITTEET
      
      Tämän päätöksen yleisenä tavoitteena on edistää YK:n turvallisuusneuvoston päätöslauselmien 1540 (2004) ja 1977 (2011) täytäntöönpanoa joukkotuhoaseiden leviämisen vastaisen EU:n strategian täytäntöönpanon puitteissa toteuttamalla seuraaviin tavoitteisiin tähtääviä erityistoimenpiteitä: tehostetaan asiaankuuluvia kansallisia ja alueellisia toimia ja valmiuksia pääasiassa helpottamalla valmiuksien kehittämistä ja avunantoa; edistetään sekä päätöslauselman 1540 (2004) täytäntöönpanotilanteesta vuonna 2009 tehdyn kokonaistarkastelun että vuoden 2016 aikana tehdyn kokonaistarkastelun tulosten perusteella annettujen erityisten suositusten käytännön täytäntöönpanoa varsinkin teknisen avun, kansainvälisen yhteistyön ja yleisölle suunnatun tiedotuksen aloilla.
      2.   TOIMENPITEET
      
      2.1   Toimenpiteiden tavoitteet
      
      
                  —
               
               
                  Tukea maakohtaisia ja alueellisia täytäntöönpanotoimia, mukaan lukien päätöslauselman 1540 (2004) täytäntöönpanoa koskevien vapaaehtoisten kansallisten toimintasuunnitelmien tai vaatimusten täyttämistä koskevien etenemissuunnitelmien laatiminen, kansallisten asiantuntijoiden kouluttaminen, alueellisten ja osa-alueellisten koordinointitoimien tehostaminen sekä muut toimet, joiden tavoitteena on edistää jatkuvaa kansallista ja osa-alueellista täytäntöönpanoprosessia;
               
            
                  —
               
               
                  Edistää ja tukea päätöslauselman 1540 (2004) mukaista yleismaailmallista raportointia;
               
            
                  —
               
               
                  Tehostaa teollisuuden ja kansalaisyhteiskunnan roolia päätöslauselman 1540 (2004) täytäntöönpanossa;
               
            
                  —
               
               
                  Lisätä päätöksentekijöiden sekä teollisuuden ja kansalaisyhteiskunnan edustajien tietoisuutta päätöslauselman 1540 (2004) täytäntöönpanon merkityksestä;
               
            
                  —
               
               
                  Edistää päätöslauselman 1540 (2004) täytäntöönpanoon liittyvää osa-alueellista, alueellista ja kansainvälistä yhteistyötä ottaen asianmukaisesti huomioon päätöslauselman 1540 komitean ja sen asiantuntijaryhmän roolin sekä komitean työohjelman.
               
            
                  —
               
               
                  Edistää kansainvälisten sidosryhmien toimien synergiaa päätöslauselman 1540 (2004) täytäntöönpanossa, erityisesti ETYJin alueella.
               
            2.2   Toimenpiteiden kuvaus
      
      
                  a)
               
               
                  UNODA, joka toimii läheisessä yhteistyössä päätöslauselman 1540 komitean kanssa, vastaa enintään seitsemään valtioiden esittämään avunantopyyntöön. Se antaa etusijan ETYJin, Afrikan sekä Persianlahden ja Lähi-idän alueen valtioille. Annetun avun tavoitteena on, että asianomaiset valtiot voivat toteuttaa uusia käytännön toimia päätöslauselman 1540 (2004) mukaisten velvoitteiden täyttämiseksi kansallisella tasolla, ja siten vastata valtioiden päätöslauselman 1540 komitealle esittämiin avunantopyyntöihin. Tämän avunanto täydentää niitä päätöslauselman 1540 komitean toimia, jotka liittyvät avunantopyyntöjen ja avunatotarjousten yhdistämiseen, mutta teknisen laitteiston toimittaminen tai hankinta ei sisälly siihen.
               
            
                  b)
               
               
                  UNODA tukee toimia, joiden tavoitteena on yleismaailmallinen raportointi. Vaikka päätöslauselmassa 1540 (2004) kehotetaan valtioita esittämään päätöslauselman 1540 komitealle viimeistään kuuden kuukauden kuluttua päätöslauselman hyväksymisestä ensimmäinen selvitys toimista, joita ne ovat toteuttaneet tai aikovat toteuttaa kyseisen päätöslauselman täytäntöön panemiseksi, monet valtiot eivät ole vielä toimittaneet selvitystä. Tähän liittyen UNODA aikoo tukea Afrikan aluekeskuksensa (UNREC) ja Aasian ja Tyynenmeren aluekeskuksensa (UNRCPD) kautta ja tiiviissä yhteistyössä Afrikan unionin ja asianomaisten Euroopan unionin alueellisten kemiallisten, biologisten, säteilyyn ja ydinaineisiin liittyvien riskien, jäljempänä ”CBRN-riskit”, vähentämiseen pyrkivien osaamiskeskusten, jäljempänä ”EU:n CBRN-osaamiskeskukset”, kanssa enintään viittä kansallista tai alueellista toimintaa, jotka kohdistetaan erityisesti niihin valtioihin, jotka eivät ole vielä toimittaneet selvitystä.
               
            
                  c)
               
               
                  Lisäksi UNODA tukee kolmea valtioiden nimeämille kansallisille yhteyspisteille suunnattua alueellista tai osa-alueellista koulutuskurssia päätöslauselman 1540 (2004) kansallisen täytäntöönpanon koordinoimiseksi ja yhteyspisteiden verkoston kehittämiseksi sekä yhteyspisteiden ja päätöslauselman 1540 komitean välisen viestinnän parantamiseksi.
               
            
                  d)
               
               
                  UNODA teettää ETYJin sihteeristöllä alihankintana muun muassa tutkimuksen siitä, miten synergiaa voitaisiin lisätä päätöslauselman 1540 (2004) täytäntöönpanoon osallistuvien merkittävien kansainvälisten sidosryhmien toimissa ETYJin alueella.
               
            
                  e)
               
               
                  UNODA tukee kolmea päätöslauselman 1540 (2004) mukaista teollisuuden edustajille suunnattua alueellista konferenssia. Saksan hallitus on EU:n kaksikäyttötuotteiden vientivalvonnan tukiohjelman ja UNODAn tuella järjestänyt Wiesbadenin kaupungissa vuoden 2012 jälkeen neljä teollisuutta ja kansalaisyhteiskuntaa edustaville sidosryhmille suunnattua konferenssia kannustaakseen teollisuus- ja yksityissektoria sitoutumaan päätöslauselman 1540 (2004) täytäntöönpanoon. Yksi yhteistyössä päätöslauselman 1540 komitean, sen asiantuntijaryhmän ja UNODAN kanssa marraskuussa 2015 järjestetyn neljännen konferenssin tuloksista oli yhteisymmärrys siitä, että halutaan vahvistaa alueellista lähestymistapaa eli toteuttaa samankaltaisia konferensseja muun muassa Aasiassa, Latinalaisessa Amerikassa ja ETYJin alueella. Teollisuutta edustaville sidosryhmille suunnattujen alueellisten konferenssien olisi täydennettävä asiaan liittyvien unionin ohjelmien mukaisesti tehtyä työtä, kuten EU:n CBRN-osaamiskeskusten toimintaa ja/tai vertaisvalvontaan perustuvaa EU:n kaksikäyttötuotteiden vientivalvontaa koskevaa EU P2P -ohjelmaa.
               
            
                  f)
               
               
                  UNODA järjestää tai tukee kansalaisyhteiskunnan, tiedeyhteisön ja teollisuuden edustajille suunnattuja työpajoja, joiden tavoitteena on toteuttaa käytännössä vuoden 2016 kokonaistarkastelu päätöslauselman 1540 (2004) täytäntöönpanotilanteesta. Tähän liittyen UNODA tukee apua pyytäneiden valtioiden kansallisten viranomaisten osallistumista koulutuskursseille ja muuhun valmiuksien kehittämistä koskevaan toimintaan.
               
            UNODA pyrkii synergiaan muiden päätöslauselman 1540 (2004) täytäntöönpanoon osallistuvien toimijoiden, EU:n alueellisten CBRN-osaamiskeskusten sekä muiden unionin tukemien tämän alan ohjelmien toiminnan kanssa.
      2.3   Toimenpiteiden tulokset
      
      Päätöslauselman 1540 (2004) täytäntöönpanon tehostuminen niin, että valtiot toteuttavat lisätoimia pannakseen sen täysimääräisesti täytäntöön; toimivien ja realististen kansallisten toiminta- tai etenemissuunnitelmien laatiminen päätöslauselman keskeisten vaatimusten täytäntöönpanoa varten; entistä vahvemmin alueellisesti ja osa-alueellisesti koordinoidut toimintatavat päätöslauselman 1540 (2004) täytäntöönpanossa; ja toimivien kumppanuuksien perustaminen osallistuvien valtioiden ja avunantajien välille.
      Enemmän ensimmäisiä selvityksiä valtioilta, jotka eivät ole vielä toimittaneet ensimmäistä kansallista selvitystään päätöslauselman 1540 (2004) täytäntöönpanosta.
      Teollisuuden ja kansalaisyhteiskunnan edustajien entistä laajempi osallistuminen päätöslauselman 1540 (2004) kansainvälisiin, alueellisiin ja kansallisiin täytäntöönpanotoimiin.
      Yleisen tietoisuuden lisääminen päätöslauselman 1540 (2004) täysimääräisen täytäntöönpanon merkityksestä sekä vuonna 2009 ja 2016 tehtyjen kokonaistarkastelujen tuloksista.
      3.   TOIMENPITEIDEN TOTEUTUKSEEN OSALLISTUVAT KUMPPANIT
      
      UNODA, joka toimii läheisessä yhteistyössä päätöslauselman 1540 komitean kanssa, jatkaa toimivien kumppanuuksien kehittämistä merkittävien alueellisten organisaatioiden, kuten ETYJin, Afrikan unionin ja Arabiliiton sekä EU:n CBRN-osaamiskeskusten kanssa. Ne saavat taloudellista tukea Euroopan komissiolta ja niiden täytäntöön panosta vastaavat Yhteinen tutkimuskeskus (JRC) ja YK:n alueidenvälinen rikollisuuden ja oikeuden tutkimuslaitos (UNICRI) yhdessä.
      UNODA tekee ETYJin kanssa sopimuksen varojen siirtämisestä ETYJin alueella toteutettavien hankkeiden toteuttamista varten hyödyntäen täysimääräisesti yhteisymmärryspöytäkirjaa, jonka UNODA ja ETYJin sihteeristö tekivät vuonna 2011 joukkotuhoaseiden leviämisen estämistä koskevien hankkeiden yhteisestä toteuttamisesta.
      Tehokkaan synergian varmistamiseksi ja päällekkäisyyden välttämiseksi UNODA jatkaa yhteistyötä myös muiden kansainvälisten järjestöjen ja elinten kanssa, Kansainvälinen atomienergiajärjestö (IAEA), Kemiallisten aseiden kieltojärjestö (OPCW), Maailman terveysjärjestö (WHO), Yhdistyneiden kansakuntien elintarvike- ja maatalousjärjestö (FAO) ja Kansainvälinen eläintautivirasto (OIE) mukaan lukien.
      4.   VUOROVAIKUTUS UNIONIN TOIMIEN KANSSA
      
      Unioni voi UNODAn toiminnasta säännöllisesti saamansa palautteen perusteella päättää täydentää kyseisiä toimia kohdennetulla diplomaattisella toiminnalla, jonka tavoitteena on lisätä tietoisuutta kansallisten toimintasuunnitelmien täytäntöönpanosta ja kansallisten selvitysten toimittamisesta.
      5.   TOIMENPITEIDEN TUENSAAJAT
      
      
                  —
               
               
                  Valtiot, valtion virkamiehet.
               
            
                  —
               
               
                  Päätöslauselman 1540 komitea ja muut YK:n elimet.
               
            
                  —
               
               
                  Kansainväliset, alueelliset ja osa-alueelliset järjestöt.
               
            
                  —
               
               
                  Hallitukset ja järjestöt, jotka antavat ja saavat päätöslauselman 1540 (2004) mukaista teknistä apua.
               
            
                  —
               
               
                  Kansalaisyhteiskunta ja teollisuus.
               
            6.   PAIKKA
      
      UNODA valitsee kokouksien, työpajojen ja muiden tapahtumien mahdolliset järjestämispaikat. Paikkojen valintaperusteena on muun muassa jonkin tietyllä alueella sijaitsevan valtion halukkuus ja sitoutuneisuus tapahtuman järjestämiseen. Maakohtaisten vierailujen tai maakohtaisten toimien erityiset toteutuspaikat riippuvat asianomaisten valtioiden esittämistä kutsuista ja tapauksen mukaan päätöslauselman 1540 komitean päätöksistä komitean työohjelman mukaisesti.
      7.   KESTO
      
      Hankkeen arvioitu kokonaiskesto on 36 kuukautta.